9 Re ka nna jang le tumelo jaaka Noa? Re tlhoka go nna baithuti ba ba molemo ba Lefoko la Modimo, re akanye thata ka se re se ithutang re bo re se dirisa go dira diphetogo le go dira ditshwetso tse di siameng mo botshelong. (1 Pet. 1:13-15) Fa re dira jalo, tumelo le botlhale jwa bomodimo di tla re sireletsa mo maanong a ga Satane le mo tlhotlheletsong e e sa siamang ya batho ba lefatshe. (2 Bakor. 2:11) Mo lefatsheng go tletse thubakanyo le boitsholo jo bo sa siamang. Gape batho ba le bantsi ba tlhomile mogopolo thata mo dikeletsong tsa nama. (1 Joh. 2:15, 16) Seno se ka nna sa dira gore batho ba ba se nang tumelo e e nonofileng ba itlhokomolose bosupi jwa gore letsatsi le legolo la Modimo le gaufi. Ela tlhoko gore fa Jesu a ne a bapisa motlha wa rona le wa ga Noa, ga a ka a bua thata ka thubakanyo kgotsa boitsholo jo bo sa siamang, go na le moo, o ne a bua thata ka kotsi ya go itlhokomolosa botlhokwa jwa go direla Modimo.—Bala Mathaio 24:36-39.